ང་ཚོའི་ས་གཞི་འདི་མ་མཐར་ཡང་མི་ལོ་བྱེ་བ་༤་༥ཡས་མས་ཙམ་ཕྱིན་ཡོད་པ་དང་ད་བར་རྙེད་པའི་བྲག་རྡོ་རྙིང་ཤོས་ཀྱི་རིགས་རྣམས་མི་ལོ་བྱེ་བ་༤་༣ཕྱིན་ཡོད་པར་ངོས་འཛིན་བྱེད།དེར་མ་ཟད་ཉི་མའི་ཁྱིམ་རྒྱུད་ཀྱི་ཆགས་སྟངས་ཐད་ལ་བཤད་སྲོལ་དུ་མ་ཞིག་འདུགཚན་རིག་པ་མང་ཆེ་བས་ཉི་མའི་ཁྱིམ་རྒྱུད་འདི་གཅུས་སྒྲིམ་རྣམ་པ་ཅན་གྱི་སྐར་མའི་འདུས་ཚོགས་ཤིན་ཏུ་རྒྱ་ཆེ་བ་སེ་པཡེ་རད་ལིང་ནེ་བུ་ལ་ཞིག་ལས་བྱུང་བར་བཤད་པ་དང༌།དེ་འདྲའི་སྐར་མའི་འདུས་ཚོགས་དེ་རླངས་གཟུགས་ཀྱི་སྤྲིན་དང༌།བྲག་དང༌།ལྕགས་རིགས་སོགས་རྡུལ་ཚད་ཙམ་གྱི་ཆེ་ཆུང་དུ་ཡོད་པའི་ཚོགས་པ་ཞིག་ལ་ཟེར།ཉི་མ་དེ་ཉིད་སྐར་ཚོགས་དེའི་དབུས་ཀྱི་ཆ་ཤས་ཞིག་ལས་བྱུང་བ་དང༌།རྡུལ་དང༌།རླངས་གཟུགས་ཀྱི་སྤྲིན་གྱི་ཆ་ཤས་གཞན་རྣམས་ཉི་མ་ལ་རླུང་འཁོར་ལྟར་འཁོར་ནས་གཡས་གཡོན་གྱི་རླངས་གཟུགས་དང༌།རྡུལ་རྣམས་རང་རང་གི་དབུས་ལ་བསྡུས་ཏེ་དེ་དག་གི་བོངས་ཚད་ཀྱང་གང་ཙམ་ཆེན་པོར་གྱུར་ནས་ཉི་མར་འཁོར་བཞིན་པའི་གཟའ་སྐར་རྣམས་གྲུབ་ཅེས་ཟེར།འོན་ཀྱང༌།ཚན་རིག་པ་ཁག་ཅིག་གིས་འདི་ཉིད་སྐར་མ་གཅིག་གས་འཐོར་ཕྱིན་པ་ལས་བྱུང་ཟེར།ལྟ་བ་འདི་༡༩༤༠དང་༡༩༥༠ཡི་སྐབས་སུ་དར་བ་ཞིག་ཡིན་འདུགཁོང་རྣམ་པས་སྐར་མ་དེ་ཉིད་གས་འཐོར་ཕྱིན་པ་ན་དེའི་ཆ་ཤས་མང་པོ་ཞིག་ནམ་མཁའི་ཕྱོགས་གང་སར་འཐོར་བས་གར་ཡོད་ཤེས་མི་ཐུབ།ཡིན་ན་ཡང་དེའི་ཆ་ཤས་ཉུང་ངུ་ཞིག་དབུས་ཀྱི་ཐེན་ཤུགས་ཀྱི་ས་མཚམས་འོག་འཚུད་ཡོད་པ་དང་དེ་དག་གིས་གཅུས་སྒྲིམ་རྣམ་ཅན་གྱི་སྐར་མའི་འདུས་ཚོགས་དེ་གྲུབ།དེ་ཡང་དབུས་ཀྱི་ཆ་ཤས་དེ་ལས་ཉི་མ་དང༌།ཆ་ཤས་གཞན་རྣམས་ལས་སྐར་ཚོགས་གཞན་རྣམས་གྲུབ་པར་བཤད།